Славой Жижек

Славой Жижек (на словенски: Slavoj Žižek) е словенски писател, социолог, философ и културолог, който използва масовата култура, за да обясни теорията на Жак Лакан, и теорията на Жак Лакан — за да обясни политиката и масовата култура.

Славой Жижек е изключително плодотворен – публикувал е над 50 книги, преведени на повече от десет езика. Има леви убеждения и освен от Лакан, е повлиян от Маркс, Хегел и Шелинг. Според своите почитатели Жижек по темперамент напомня повече революционер, отколкото теоретик, притежава изключителна енергия и чар като лектор. Повечето от книгите на Жижек са морално-политически, а не чисто теоретични.

Кратка биография 
Славой Жижек се дипломира по специалностите философия и социология през 1971 г. Получава магистърска степен по философия през същата година, а докторска степен — през 1981 г. в катедрата по философия на Философския факултет на Университета в Любляна. Докторска степен по психоанализа получава в Университета Париж-VII: Дени Дидро.

От 1979 до 1998 е научен сътрудник към Института по социология и философия в Любляна, преименуван през 1992 г. в Институт по обществени науки. От 1998 г. работи в катедрата по философия на Философския факултет на Университета в Любляна. Понастоящем е редовен професор по философия и теоретична психоанализа. Същевременно, той е професор в Европейския институт за следдипломна квалификация.

Славой Жижек е гостуващ професор в няколко европейски и американски университета: Катедра по психоанализа, Парижки университет VIII (1982–3 и 1985–6), Център за изучаване на психоанализа и изкуството, Университет на щата Ню Йорк, Бъфало (1991–2), Катедра по сравнителна литература, Университет на Минесота, Минеаполис (1992), Университет Тюлейн, Ню Орлианс (1993), Юридически институт Кардозо, Ню Йорк (1994), Колумбийски университет, Ню Йорк (1995), Принстън (1996), Нов институт за социални изследвания, Ню Йорк (1997), Университет на Мичиган, Ан Арбър (1998), Университет Джорджтаун, Вашингтон (1999).

През последните 20 години Славой Жижек участва в повече от 350 международни симпозиуми по философия и психоанализа в 20 страни.

През 1980-те той е политически активен и през 1990 г. се кандидатира за президент на Република Словения.

През 2003 г. Славой Жижек написва каталог на известната компания за детско-юношеско облекло Abercrombie & Fitch, което предизвиква голям шум в средите на социолозите.

На 19 април 2019 провежда широко популярен дебат в Торонто с канадския психолог Джордан Питърсън.

Области на научни изследвания 
Областите, към които проявява научен интерес Славой Жижек са: немският идеализъм, психоанализата, политическата философия.

Славой Жижек е известен с използването на Жак Лакан в своя нов прочит на масовата култура, а по точно на явления като Алфред Хичкок, Дейвид Линч, Ленин, фундаментализма и толерантността, политическата коректност, субективизма във времето на постмодернизма и т.н.

Библиография 
На български
 Понеже не знаят какво правят, прев. Милен Русков, изд. Критика и хуманизъм, 2001
 Паралакс, София: изд. Алтера, 2010, прев. Еньо Стоянов,
 Първо като трагедия, после като фарс, Университетско издателство „Св. Климент Охридски“, 2012, прев. М. Терзиева,
 (на английски като) 2009 First As Tragedy, Then As Farce, London.
 Kак да четем Лакан?, София : Център за психосоц. подкрепа, 2014, ISBN - 978-619-7037-06-7

На английски

По-важните заглавия от Славой Жижек, издадени на английски, са:

 The Sublime Object of Ideology (Възвишеният обект на идеологията), Лондон: Verso 1989, 7-о издание 1998
 For They Know Not What They Do (Понеже не знаят какво правят), Лондон: Verso 1991, 3-то издание 1996
 Looking Awry (Гледайки косо), Кеймбридж: MIT Press 1991, 8-о издание 1998
 Tarrying With the Negative (Занимавайки се с негативното), Дърам: Duke University Press 1993, 4-то издание 1998
 The Indivisible Remainder (Неделимият остатък), Лондон: Verso 1996, 2-ро издание 1997
 The Ticklish Subject (Žgečkljivi subjekt, Щекотливият въпрос), Лондон: Verso 1999, 2-ро издание 1999
 Enjoy Your Symptom! (Наслаждавай се на симптома си), Ню Йорк: Routledge 1992, 2-ро издание 1994
 Metastases of Enjoyment (Metastaza uživanja, Метастази на наслаждението), Лондон: Verso 1994, 2-ро издание 1996
 The Plague of Fantasies (Kuga fantazem, Чумата на фантасмагориите), Лондон: Verso 1997, 3-то издание 1999

Източници

Външни препратки 

 Статии на Славой Жижек  в Либерален преглед
  Страница за Славой Жижек на сайта на Европейския институт за следдипломна квалификация
  Библиография на Славой Жижек на сайта Lacan.com
  Glyn Daly, Подробна биография на Славой Жижек на сайта Lacan.com
  Биография на Славой Жижек на сайта на Европейския институт за следдипломна квалификация
  Статии и фрагменти от статии от Славой Жижек на сайта Lacan.com
 Откъси от статии на Славой Жижек  (на словенски)
 Славой Жижек, „Неприятности в рая“, в-к „Култура“, бр. 27 (2733), 19 юли 2013
 Калин Боянов, „Славой Жижек: Гений или Борат на философията“, в-к „Тема Daily“, 31 декември 2012 (архивирано от оригинала)
  Славой Жижек, „Гледайки косо“ 
  Славой Жижек, „Обичал ли е Ленин своите ближни?“, откъс от книгата 13 есета за Ленин

Съвременни философи
Философи от 20 век
Философи от 21 век
Културолози
Марксисти
Психоаналитична теория
Словенски писатели
Социолози
Филмова теория
Словенски учени
Парижки университет
Родени в Любляна